BEGRUNDELSE

1. BAGGRUND FOR FORSLAGET

I traktaten om Den Europæiske Unions funktionsmåde fastsættes der i forbindelse med EU's finansielle støtte en generel regel om, at EU's budget skal være i overensstemmelse med den flerårige finansielle ramme (FFR). For at sikre, at beløbene til finansiering af den fælles landbrugspolitik overholder de årlige underlofter for markedsrelaterede udgifter og direkte betalinger under udgiftsområde 2 som fastsat i den forordning, Rådet har vedtaget i henhold til artikel 312, stk. 2, i traktaten om Den Europæiske Unions funktionsmåde, er der indført en mekanisme til sikring af finansiel disciplin ved Rådets forordning (EF) nr. 73/2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere[1]. Ifølge denne mekanisme skal der foretages en tilpasning af de direkte betalinger, når prognoserne for finansieringen af de direkte betalinger og markedsrelaterede udgifter, under hensyntagen til eventuelle finansielle overførsler mellem Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), viser, at det årlige underloft under udgiftsområde 2 i den flerårige finansielle ramme vil blive overskredet.

I forbindelse med udarbejdelsen af budgetudkastet for 2014 viste de foreløbige budgetmæssige skøn over direkte betalinger og markedsrelaterede udgifter, at underloftet under udgiftsområde 2 i regnskabsåret 2014, efter endelige overførsler mellem EGFL og ELFUL, sandsynligvis vil blive overskredet. Derfor bør de direkte betalinger reduceres for at overholde loftet

På den baggrund fremlægger Kommissionen et forslag om at fastlægge en tilpasningssats for de direkte betalinger i kalenderåret 2013, som skal vedtages af Europa-Parlamentet og Rådet senest den 30. juni 2013 i overensstemmelse med artikel 11, stk. 1, i forordning (EF) nr. 73/2009 som ændret ved Europa-Parlamentets og Rådets forordning (EU) nr. 671/2012[2]. Hvis denne tilpasning ikke er fastlagt inden den 30. juni 2013, fastlægger Kommissionen den i henhold til artikel 18, stk. 4, i Rådets forordning (EF) nr. 1290/2005 om finansiering af den fælles landbrugspolitik[3].

Udover at give Kommissionen mulighed for at bestemme den tilpasning, der fastlægges i nærværende forordning, giver artikel 18, stk. 5, i forordning (EF) nr. 1290/2005 også Kommissionen mulighed for at foreslå ændringer af satsen på grundlag af ny information, som den er kommet i besiddelse af. I forbindelse med udarbejdelsen i oktober 2013 af ændringsskrivelsen til budgetforslaget for 2014 vil Kommissionen tage sine prognoser over markedsrelaterede udgifter og direkte betalinger op til revision og foreslå en tilpasning af satsen, hvis det er relevant. Rådet kan tilpasse satsen senest den 1. december 2013.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Dette forslag gennemfører reglerne omhandlet i artikel 11 i Rådets forordning (EF) nr. 73/2009 og i artikel 18 i Rådets forordning (EF) nr. 1290/2005. Der har ikke været behov for høringer af interesserede parter eller konsekvensanalyser.

3. JURIDISKE ASPEKTER AF FORSLAGET

Dette forslag fastlægger en tilpasningssats under mekanismen for finansiel disciplin for kalenderåret 2013.

Eftersom medlemsstaterne har mulighed for at yde sene betalinger, der falder uden for den periode, der er fastsat for de direkte betalinger, til landbrugerne, og eftersom tilpasningssatsen vil kunne ændre sig fra det ene kalenderår til det andet, bør den finansielle disciplin ikke påvirke de direkte betalinger på forskellig vis, alt efter hvornår medlemsstaterne foretager dem. For at sikre ligelig behandling af landbrugerne bør tilpasningen derfor udelukkende anvendes på direkte betalinger, der foretages til landbrugere i forbindelse med støtteansøgninger, der er indgivet i kalenderåret 2013, uafhængigt af hvornår betalingen faktisk finder sted.

Den ulige fordeling af direkte betalinger mellem små og store støttemodtagere er fortsat en udfordring for den fælles landbrugspolitik. I nærværende forordning foreslås det at anvende tilpasningssatsen for finansiel disciplin på beløb over 5 000 EUR for at bidrage til at nå målsætningen om en mere ligelig fordeling af betalinger. Dette er i overensstemmelse med den finansielle disciplin, der foreslås i forbindelse med reformen den fælles landbrugspolitik i artikel 8 i Kommissionens forslag til forordning (EU) om fastsættelse af regler for direkte støtte til landbrugere under støtteordninger inden for rammerne af den fælles landbrugspolitik[4].

De direkte betalinger til Bulgarien og Rumænien, samt til Kroatien med forbehold for landets tiltrædelse og fra og med tiltrædelsesdatoen, er under gradvis indførelse i 2013, og mekanismen for finansiel disciplin vil derfor ikke finde anvendelse i disse medlemsstater.

4. VIRKNINGER FOR BUDGETTET

Fastlæggelsen af tilpasningssatsen for finansiel disciplin er et led i udarbejdelsen af budgetudkastet for 2014 for at overholde underloftet for markedsrelaterede udgifter og direkte betalinger under udgiftsområde 2 for regnskabsåret 2014, efter eventuelle overførsler mellem EGFL og ELFUL, som fastsat i konklusionerne fra Det Europæiske Råds møde den 7.-8. februar 2013 vedrørende den flerårige finansielle ramme[5]. Ifølge konklusionerne hører reserven til kriser under udgiftsområde 2 og oprettes ved, at de direkte betalinger i starten af hvert år nedsættes ved hjælp af mekanismen for finansiel disciplin.

De indledende skøn over budgetbevillingerne til direkte betalinger og markedsrelaterede udgifter har vist, at der gennem mekanismen for finansiel disciplin er behov for at nedsætte det samlede beløb for direkte betalinger, der kan ydes til landbrugere i kalenderåret 2013, med 1 471,4 mio. EUR, for at overholde det underloft for regnskabsåret 2014, som er fastsat i Det Europæiske Råds konklusioner (7.-8. februar 2013) vedrørende den flerårige finansielle ramme, fraregnet de beløb, der stilles til rådighed for ELFUL i henhold til artikel 10b og 136 i forordning (EF) nr. 73/2009 og artikel 52 i Kommissionens forslag til en forordning (EU) om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik. Nedsættelsen i forbindelse med den finansielle disciplin omfatter også 424,5 mio. EUR til oprettelse af reserven til kriser.

Den procentsats, der skal anvendes som tilpasning under mekanismen for finansiel disciplin, og som er nødvendig for at overholde loftet, er på 4,981759 %. Den er fastlagt under hensyntagen til, at den udelukkende skal anvendes på beløb over 5 000 EUR og ikke anvendes i alle medlemsstaterne.

Anvendelsen af denne tilpasningssats vil bidrage til at nedbringe de direkte betalinger på budgetposterne for udgifter i forbindelse med støtteansøgninger indgivet af landbrugerne i kalenderåret 2013 (regnskabsåret 2014). Samlet set vil den finansielle disciplin medføre en nedsættelse på 1 471,4 mio. EUR.

5. FAKULTATIVE ELEMENTER

Af forsigtighedshensyn er den tilpasningssats under mekanismen for finansiel disciplin, der foreslås i nærværende forordning, på nuværende tidspunkt baseret på Det Europæiske Råds konklusioner fra mødet den 7.-8. februar 2013 vedrørende den flerårige finansielle ramme. En endelig fastsættelse af tilpasningssatsen vil dog være afhængig af det underloft under udgiftsområde 2, der fastsættes i Rådets forordning om fastlæggelse af den flerårige finansielle ramme for årene 2014-2020, og af den interinstitutionelle aftale mellem Europa-Parlamentet, Rådet og Kommissionen om budgetsamarbejde og forsvarlig økonomisk forvaltning.

2013/0087 (COD)

Forslag til

EUROPA-PARLAMENTETS OG RÅDETS FORORDNING

om fastlæggelse af en tilpasningssats for direkte betalinger som fastsat i forordning (EF) nr. 73/2009 for så vidt angår kalenderåret 2013

EUROPA-PARLAMENTET OG RÅDET FOR DEN EUROPÆISKE UNION HAR ­—

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen

efter fremsendelse af udkast til lovgivningsmæssig retsakt til de nationale parlamenter,

[under henvisning til udtalelse fra Det Europæiske Økonomiske og Sociale Udvalg[6],]

[under henvisning til udtalelse fra Regionsudvalget[7],]

efter den almindelige lovgivningsprocedure og

ud fra følgende betragtninger:

(1) I artikel 11, stk. 1, i Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere[8] fastsættes det for så vidt angår regnskabsåret 2014, at beløbene til finansiering af markedsrelaterede udgifter og direkte betalinger under den fælles landbrugspolitik skal overholde de årlige lofter, der er fastsat i den forordning, som Rådet har vedtaget i henhold til artikel 312, stk. 2, i traktaten om Den Europæiske Unions funktionsmåde. Det fastsættes ligeledes i artikel 11, stk. 1, i forordning (EF) nr. 73/2009, at der skal fastlægges en tilpasning af de direkte betalinger (finansiel disciplin), når prognoserne for finansieringen af de direkte betalinger og markedsrelaterede udgifter, forhøjet med de beløb der følger af anvendelsen af artikel 10c og 136 i nævnte forordning, men inden anvendelsen af artikel 10a i samme forordning og uden at tage højde for margenen på 300 000 000 EUR, viser, at det årlige loft vil blive overskredet. I henhold til artikel 11, stk. 2, i forordning (EF) nr. 73/2009 fastlægger Europa‑Parlamentet og Rådet senest den 30. juni denne tilpasning på grundlag af et forslag fra Kommissionen, som forelægges senest den 31. marts i det kalenderår, hvor tilpasningen finder anvendelse.

(2) Prognoserne over de direkte betalinger og markedsrelaterede udgifter i budgetudkastet for 2014, viser, at det årlige loft for Den Europæiske Garantifond for Landbruget (EGFL) i regnskabsåret 2014 sandsynligvis vil blive overskredet i forbindelse med oprettelsen af den reserve til kriser, der er omhandlet i konklusionerne fra Det Europæiske Råds møde den 7.-8. februar 2013 vedrørende den flerårige finansielle ramme. Der bør derfor fastlægges en tilpasningssats for de direkte betalinger, der er omhandlet i bilag I til forordning (EF) nr. 73/2009.

(3) Som hovedregel modtager de landbrugere, der indgiver en støtteansøgning om direkte betalinger for et kalenderår (N), betaling inden for en fastsat betalingsperiode i regnskabsåret (N+1). Medlemsstaterne har dog, inden for visse grænser, mulighed for at foretage sene betalinger uden for betalingsperioden til landbrugerne, uden tidsbegrænsning. Sådanne sene betalinger kan foretages i et senere regnskabsår. Når mekanismen for finansiel disciplin anvendes i et givet kalenderår, bør tilpasningssatsen ikke anvendes på betalinger, der foretages på basis af ansøgninger fra andre kalenderår, end det år, den pågældende finansielle disciplin finder anvendelse. For at sikre ligelig behandling af landbrugerne, bør det derfor fastsættes, at tilpasningssatsen anvendes på betalinger, der er indgivet ansøgninger til i det kalenderår, hvor den pågældende tilpasningssats finder anvendelse, uafhængigt af hvornår betalingen faktisk foretages.

(4) Mekanismen for finansiel disciplin og gradueringsordningen blev indført i forbindelse med reformen af den fælles landbrugspolitik i 2003. Begge mekanismer bidrager til en lineær reduktion af de direkte betalinger, der ydes til landbrugerne. Idet der er taget hensyn til følgerne af den ulige fordeling af direkte betalinger mellem store og små støttemodtagere, er gradueringen blevet anvendt på beløb over 5 000 EUR for at opnå en mere ligelig fordeling af betalingerne. For så vidt angår kalenderåret 2013, giver tilpasningen af de direkte betalinger, der er omhandlet i artikel 10a i forordning (EF) nr. 73/2009, fortsat mulighed for den samme fritagelse som gradueringen. Mekanismen for finansiel disciplin bør anvendes på samme vis, således at den også bidrager til opnåelse af målsætningen om en mere ligelig fordeling af betalinger; derfor bør tilpasningssatsen udelukkende finde anvendelse på beløb over 5 000 EUR.

(5) I artikel 11, stk. 3, i forordning (EF) nr. 73/2009 fastsættes det, at mekanismen for finansiel disciplin i forbindelse med anvendelsen af planen for stigninger omhandlet i artikel 121 i nævnte forordning på samtlige direkte betalinger i de nye medlemsstater, jf. forordningens artikel 2, litra g), først finder anvendelse i de nye medlemsstater fra begyndelsen af det kalenderår, for hvilket niveauet for de direkte betalinger i de nye medlemsstater mindst svarer til det daværende niveau for sådanne betalinger i de øvrige medlemsstater. Eftersom de direkte betalinger stadig er omfattet af planen for stigninger i kalenderåret 2013 i Bulgarien og Rumænien, bør den tilpasningssats, der fastlægges i nærværende forordning, ikke finde anvendelse på betalinger på landbrugerne i disse medlemsstater.

(6) Forordning (EF) nr. 73/2009 er blevet ændret ved akten vedrørende Kroatiens tiltrædelse. De ændringer, som følger af den pågældende ændring, træder kun i kraft under forudsætning af, at traktaten om Kroatiens tiltrædelse træder i kraft, og på datoen for dennes ikrafttræden. Eftersom Kroatien er omfattet af planen for stigninger, jf. artikel 121 i forordning (EF) nr. 73/2009, i kalenderåret 2013, bør den tilpasningssats, der fastlægges i nærværende forordning ikke finde anvendelse på betalinger til landbrugerne i Kroatien, under forudsætning af Kroatiens tiltrædelse og fra og med datoen for denne tiltrædelse.

VEDTAGET DENNE FORORDNING:

Artikel 1

1. De direkte betalinger, jf. artikel 2, litra d), i forordning (EF) nr. 73/2009, på over 5 000 EUR, der ydes til landbrugere for en støtteansøgning i kalenderåret 2013, nedsættes med 4,981759 %.

2. Tilpasningssatsen omhandlet i stk. 1 finder ikke anvendelse for Bulgarien, Rumænien og Kroatien.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Artikel 1, stk. 2, finder anvendelse for Kroatien under forudsætning af, at traktaten om Kroatiens tiltrædelse træder i kraft, og på datoen for dennes ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

FINANSIERINGSOVERSIGT || FS/13/283098

6.15.2013.1

|| DATO: 11.3.2013

1. || BUDGETPOST: Se budgetudkastet efter tilpasning (tidligere graduering) og finansiel disciplin for hver post nedenfor: 05 03 01 01 Enkeltbetalingsordning 05 03 01 01 Generel arealbetalingsordning 05 03 01 03 Særskilt sukkerbetaling 05 03 01 04 Særskilt frugt- og grøntsagsbetaling 05 03 01 05 Særlig støtte (art. 68) - afkoblet direkte støtte) 05 03 01 06 Særskilt betaling for bærfrugt 05 03 02 06 Ammekopræmie 05 03 02 07 Ammekotillægspræmie 05 03 02 13 Fåre- og gedepræmie 05 03 02 14 Tillægspræmie for får og geder 05 03 02 28 Støtte for silkeorme 05 03 02 39 Supplerende betaling til sukkerroe- og sukkerrørsproducenter 05 03 02 40 Arealstøtte for bomuld 05 03 02 44 Særskilt støtte (art. 68) - koblet direkte støtte 05 03 02 50 Posei - Den Europæiske Unions støtteprogrammer 05 03 02 52 Posei - øerne i Det Ægæiske Hav Post til reserve for kriser || BEVILLINGER: 30 107 mio. EUR 7 302 mio. EUR 274 mio. EUR 12 mio. EUR 473 mio. EUR 11 mio. EUR 882 mio. EUR 47 mio. EUR 21 mio. EUR 7 mio. EUR 0,5 mio. EUR 20 mio. EUR 230 mio. EUR 987 mio. EUR 406 mio. EUR 19 mio. EUR 424,5 mio. EUR

2. || FORANSTALTNINGENS BETEGNELSE: Forslag til Europa-Parlamentets og Rådets forordning om fastlæggelse af en tilpasningssats for direkte betalinger som fastsat i forordning (EF) nr. 73/2009 for så vidt angår kalenderåret 2013

3. || RETSGRUNDLAG: Artikel 43, stk. 2, i traktaten om Den Europæiske Unions funktionsmåde.

4. || FORANSTALTNINGENS FORMÅL: Denne forordning fastlægger tilpasningssatsen for den finansielle disciplin, som skal anvendes på de direkte betalinger over 5 000 EUR, der foretages til landbrugere i forbindelse med støtteansøgninger indgivet i kalenderåret 2013.

5. || FINANSIELLE VIRKNINGER || 12-MÅNEDERS PERIODE (mio. EUR) || INDEVÆRENDE REGNSKABSÅR 2013 (mio. EUR) || FØLGENDE REGNSKABSÅR 2014 (mio. EUR)

5.0 || UDGIFTER, SOM AFHOLDES - OVER EU-BUDGETTET RESTITUTIONER/INTERVENTIONER) - OVER NATIONALE BUDGETTER - AF ANDRE || -1 471,4 + 424,5 || n.a. || -1 471,4 + 424,5

5.1 || INDTÆGTER - EU's EGNE INDTÆGTER (AFGIFTER/TOLD) - NATIONALE KILDER || || ||

|| || 2015 || 2016 || 2017 || 2018

5.0.1 || UDGIFTSOVERSLAG || || || ||

5.1.1 || INDTÆGTSOVERSLAG || || || ||

5.2 || BEREGNINGSMÅDE: Se bemærkninger

6.0 || ER FINANSIERING MULIG OVER DE BEVILLINGER, DER PÅ DET LØBENDE BUDGET ER OPFØRT UNDER DET RELEVANTE KAPITEL? || ikke relevant

6.1 || ER FINANSIERING MULIG VED OVERFØRSEL MELLEM KAPITLER PÅ LØBENDE BUDGET? || ikke relevant

6.2 || ER ET TILLÆGSBUDGET NØDVENDIGT? || NEJ

6.3 || BEVILLINGER TIL OPFØRSEL PÅ KOMMENDE BUDGETTER? || NEJ

BEMÆRKNINGER: Tilpasningssatsen i forbindelse med finansiel disciplin er fastlagt på grundlag af konklusionerne fra Det Europæiske Råds møde den 7.-8. februar 2013 vedrørende den flerårige finansielle ramme. De endelige budgetmæssige virkninger vil dog være afhængige af det underloft under udgiftsområde 2, der fastsættes i Rådets forordning om fastlæggelse af den flerårige finansielle ramme for årene 2014-2020, og af den interinstitutionelle aftale mellem Europa-Parlamentet, Rådet og Kommissionen om budgetsamarbejde og forsvarlig økonomisk forvaltning. De foreløbige skøn over budgetbevillingerne til direkte støtte og markedsrelaterede udgifter i budgetudkastet for 2014 viser, at der er behov for at nedsætte de samlede direkte betalinger, der kan foretages til landbrugerne i kalenderåret 2013, med 1 471,4 mio. EUR ved hjælp af mekanismen for finansiel disciplin for at overholde nettoloftet for EGFL i regnskabsåret 2014 og oprette en reserve til kriser (425,5 mio. EUR). Den nødvendige tilpasningssats er 4,981759 %. Tilpasningssatsen er fastlagt under hensyntagen til den skønsmæssige andel af direkte betalinger under 5 000 EUR, der ydes til landbrugere for hver betalingsordning under finansiel disciplin og hver medlemsstat, med undtagelse af Bulgarien, Rumænien og Kroatien. Eftersom de direkte betalinger til Bulgarien og Rumænien, samt til Kroatien med forbehold for landets tiltrædelse og fra og med tiltrædelsesdatoen, er under gradvis indførelse i 2013, vil mekanismen for finansiel disciplin ikke finde anvendelse i disse medlemsstater. Som følge af den finansielle disciplin anslås budgetposterne til at blive reduceret med følgende beløb: 05 03 01 01 Enkeltbetalingsordning 1 172,3 mio. EUR 05 03 01 01 Generel arealbetalingsordning 160,5 mio. EUR 05 03 01 03 Særskilt sukkerbetaling 9,5 mio. EUR 05 03 01 04 Særskilt frugt- og grøntsagsbetaling 0,35 mio. EUR 05 03 01 05 Særlig støtte (art. 68) - afkoblet direkte støtte 19,9 mio. EUR 05 03 01 06 Særskilt betaling for bærfrugt 0,2 mio. EUR 05 03 02 06 Ammekopræmie 38,7 mio. EUR 05 03 02 07 Ammekotillægspræmie 2,4 mio. EUR 05 03 02 13 Fåre- og gedepræmie 0,3 mio. EUR 05 03 02 14 Tillægspræmie for får og geder 0,2 mio. EUR 05 03 02 28 Støtte for silkeorme 0,0 mio. EUR 05 03 02 39 Supplerende betaling til sukkerroe- og sukkerrørsproducenter 1,1 mio. EUR 05 03 02 40 Arealstøtte for bomuld 11,6 mio. EUR 05 03 01 05 Særlig støtte (art. 68) - koblet direkte støtte 39,5 mio. EUR 05 03 02 50 Posei - Den Europæiske Unions støtteprogrammer 14,5 mio. EUR 05 03 02 52 Posei - øerne i Det Ægæiske Hav 0,3 mio. EUR Nettoloftet for EGFL for 2014 er fastsat på grundlag af underloftet for markedsrelaterede udgifter og direkte betalinger under udgiftspost 2 i overensstemmelse med konklusionerne fra Det Europæiske Råds møde den 7.-8. februar 2013 for så vidt angår regnskabsåret 2014, efter modregning af de finansielle overførsler mellem EGFL og ELFUL i henhold til artikel 10b og 136 i forordning (EF) nr. 73/2009 og artikel 52 i Kommissionens forslag til en forordning (EU) om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik. Den foreslåede forordning har budgetmæssige virkninger i den forstand, at de foreløbige budgetbevillinger til direkte betalinger (inden hensyntagen til finansiel disciplin) nedsættes med ovennævnte beløb efter anvendelse af den tilpasningssats, der fastsættes i nærværende forordningsudkast. De bevillinger, der er ansøgt om under kapitel 05 03 (direkte støtte) i budgetudkastet for 2014, jf. punkt 1 i denne finansieringsoversigt, til de budgetposter, der er underlagt finansiel disciplin, sikrer derfor, at nettoloftet for EGFL for regnskabsåret 2014 overholdes, og at der oprettes en reserve til kriser med det fastlagte beløb.

[1] EUT L 30 af 31.1.2009, s. 16

[2] EUT L 204 af 31.7.2012, s. 11

[3] EUT L 277 af 21.10.2005, s. 1

[4] COM(2011) 625 af 19.10.2011.

[5] EUCO 37/13 af 8. februar 2013.

[6] EUT C […] af […], s. […].

[7] EUT C […] af […], s. […].

[8] EUT L 30 af 31.1.2009, s. 16